b'\n_START_ARTICLE_\nLower Manhattan\n_START_PARAGRAPH_\nLower Manhattan (kutsutaan my\xc3\xb6s nimell\xc3\xa4 downtown) on Manhattanin saaren etel\xc3\xa4isin osa New Yorkin kaupungissa. Lower Manhattaniksi m\xc3\xa4\xc3\xa4ritell\xc3\xa4\xc3\xa4n yleisesti alue, joka rajautuu pohjoisessa 14th Street -katuun, l\xc3\xa4nness\xc3\xa4 Hudsonjokeen, id\xc3\xa4ss\xc3\xa4 East Riveriin ja etel\xc3\xa4ss\xc3\xa4 New York Harboriin (joka tunnetaan my\xc3\xb6s nimell\xc3\xa4 Upper New York Bay). Hallinnollisesti Lower Manhattan kuuluu osa-alueeseen Manhattan Community District 1._NEWLINE_Lower Manhattan tunnetaan erityisesti liiketalouden keskuksena. Alueella sijaitsevat Wall Street ja New Yorkin p\xc3\xb6rssi. Lower Manhattanilla sijaitsi my\xc3\xb6s syyskuun 11. p\xc3\xa4iv\xc3\xa4n iskuissa vuonna 2001 tuhoutunut World Trade Center, jonka paikalle on rakenteilla uusi World Trade Center. Lower Manhattanilla sijaitsevat my\xc3\xb6s New Yorkin Chinatown ja Little Italy.\n_START_SECTION_\nHistoria\n_START_PARAGRAPH_\nHollantilaiset perustivat Manhattanin ensimm\xc3\xa4iset eurooppalaiset siirtokunnat saaren etel\xc3\xa4k\xc3\xa4rkeen vuonna 1609. Ensimm\xc3\xa4inen linnoitus rakennettiin nykyisen Battery Park -puiston paikalle suojelemaan Uusia-Alankomaita. 1900-luvun ensimm\xc3\xa4isill\xc3\xa4 vuosikymmenill\xc3\xa4 Lower Manhattanilla olivat k\xc3\xa4ynniss\xc3\xa4 suuret rakennusty\xc3\xb6t, jolloin rakennettiin muun muassa 40 Wall Street, American International Building, Woolworth Building ja 20 Exchange Place. 1950-luvulla aloitettiin useiden muiden korkeiden rakennusten rakennusty\xc3\xb6t. 1970-luvun alussa valmistui World Trade Center -toimistorakennuskompleksi. Toinen mittava toimistorakennusten keskittym\xc3\xa4 on World Financial Center, joka valmistui 1980-luvun puoliv\xc3\xa4liss\xc3\xa4.'